戲贈詹安世
作者：楊時
朝代：宋

paragraphs: 綵舟駐閶門，初與子相識。
長空翥秋隼，爽氣橫八極。
摛辭鏤圭璋，吐論森劍戟。
鄧侯不願仕，志在書竹帛。
長纓係單于，落落藴奇策。
氣吞流沙外，意無燕然北。
虎牙有餘勇，戎虜非彊敵。
會當朔風勁，仗鉞控鳴鏑。
老夫慚衰謝，見子徒感激。
平生謬經綸，此意已寥寂。
信哉功名會，事道古難必。
窮通付時命，未足爲悅戚。
餘生如鼴鼠，滿腹微分畢。
行矣脫簪纓，翛然適吾適。